Kieserregistrasie met twee weke uitgestelArgieffoto (Foto: Motshwari Mofokeng/African News Agency/ANA) Die Verkiesingskommissie het die kierserregistrasienaweek met twee weke uitgestel in die lig van die huidige derde golf van die Covid-19-pandemie. Die kommissie het Woensdag tydens ŉ spesiale vergadering besluit om die kieserregistrasienaweek van 17-18 Julie uit te stel na 31 Julie – 1 Augustus. “Die besluit is geneem ná ŉ hersiening van die huidige omstandighede, insluitend die koers van infeksies en hospitalisasie die afgelope sewe dae en die impak daarvan op voorbereiding vir die registrasienaweek,” het Kate Bapela, woordvoerder van die NVK, gesê. Die kommissie het ook besware in ag geneem wat deur politieke partye geopper is, asook waarskuwings van gesondheidsbeamptes en ander kenners. “Gesondheidskenners het verlede week gesê die huidige golf sal waarskynlik tot minstens die einde van dié maand voortduur.” Die uitstel het egter ŉ impak op sekere datums en aktiwiteite, insluitend die proklamasie wat met vier dae tot 6 Augustus uitgestel word. Die kommissie bly egter vol vertroue dat ŉ suksesvolle verkiesing steeds gehou kan word binne ŉ korter tydperk van 82 dae eerder as die oorspronklike 86 dae. Meeste partyverteenwoordigers by die vergadering het die besluit verwelkom, alhoewel partye, wat ten gunste was van uitstel, gemaan het dat dit langer uitgestel moet word. “Die kommissie wag vir die finale verslag van die Moseneke-ondersoek of die verkiesing vry en regverdig kan wees as dit voortgaan op 27 Oktober. Die ondersoek word gelei deur voormalige adjunkhoofregter Dikgang Moseneke. Hy sal na verwagting sy verslag en aanbevelings op 21 Julie aan die kommissie voorlê.” Bapela sê die kommissie sal steeds verwikkelings rondom die Covid-19-pandemie, die uitslag van die Moseneke-ondersoek en ander relevante faktore oor die volgende paar weke monitor.